**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ԴԱՏԱԽԱԶՈՒԹՅԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Դատախազության մասին» 2017 թվականի նոյեմբերի 17-ի ՀՕ-198-Ն օրենքի (այսուհետ՝ Օրենք) 3-րդ հոդվածի 1-ին մասի 2-րդ կետն ուժը կորցրած ճանաչել:

**Հոդված 2.** Օրենքի 8-րդ հոդվածի 1-ին մասը շարադրել հետևյալ խմբագրությամբ.

«1. Դատախազությունը կազմված է`

1. Հայաստանի Հանրապետության գլխավոր դատախազից և գլխավոր դատախազի տեղակալներից,
2. գլխավոր դատախազությունից,
3. Երևան քաղաքի դատախազությունից,
4. Երևան քաղաքի Աջափնյակ և Դավթաշեն վարչական շրջանների դատախազությունից,
5. Երևան քաղաքի Ավան և Նոր Նորք վարչական շրջանների դատախազությունից,
6. Երևան քաղաքի Արաբկիր և Քանաքեռ-Զեյթուն վարչական շրջանների դատախազությունից,
7. Երևան քաղաքի Էրեբունի և Նուբարաշեն վարչական շրջանների դատախազությունից,
8. Երևան քաղաքի Կենտրոն և Նորք-Մարաշ վարչական շրջանների դատախազությունից,
9. Երևան քաղաքի Մալաթիա-Սեբաստիա վարչական շրջանի դատախազությունից,
10. Երևան քաղաքի Շենգավիթ վարչական շրջանի դատախազությունից,
11. Արարատի մարզի դատախազությունից, կենտրոնը` քաղաք Արտաշատ,
12. Արմավիրի մարզի դատախազությունից, կենտրոնը` քաղաք Արմավիր,
13. Արագածոտնի մարզի դատախազությունից, կենտրոնը` քաղաք Աշտարակ,
14. Գեղարքունիքի մարզի դատախազությունից, կենտրոնը` քաղաք Գավառ,
15. Լոռու մարզի դատախազությունից, կենտրոնը` քաղաք Վանաձոր,
16. Կոտայքի մարզի դատախազությունից, կենտրոնը` քաղաք Հրազդան,
17. Շիրակի մարզի դատախազությունից, կենտրոնը` քաղաք Գյումրի,
18. Սյունիքի մարզի դատախազությունից, կենտրոնը` քաղաք Կապան,
19. Վայոց ձորի մարզի դատախազությունից, կենտրոնը` քաղաք Եղեգնաձոր,
20. Տավուշի մարզի դատախազությունից, կենտրոնը` քաղաք Իջևան,
21. Հայաստանի Հանրապետության զինվորական դատախազությունից (այսուհետ՝ զինվորական դատախազություն)
22. ՀՀ դատախազության գլխավոր քարտուղարից և գլխավոր քարտուղարի տեղակալից
23. ՀՀ դատախազության աջակցող մասնագիտական կառուցվածքային ստորաբաժանումներից:»:

**Հոդված 3.** Օրենքի 11-րդ հոդվածի 1-ին մասը շարադրել հետևյալ խմբագրությամբ.

 «1. Գլխավոր դատախազությունը կազմված է հիմնական մասնագիտական կառուցվածքային ստորաբաժանումներից, ինչպես նաև գլխավոր դատախազության ավագ դատախազներից և դատախազներից:

 Գլխավոր դատախազության հիմնական մասնագիտական կառուցվածքային ստորաբաժանումները կազմված են կառուցվածքային ստորաբաժանումների ղեկավարներից, կառուցվածքային ստորաբաժանումների ղեկավարների տեղակալներից, կառուցվածքային ստորաբաժանումների ավագ դատախազներից և դատախազներից:»:

**Հոդված 4.** Օրենքի 12-րդ հոդվածի`

1) 3-րդ մասի 3-րդ կետը շարադրել հետևյալ խմբագրությամբ.

«3. կատարում է կառուցվածքային ստորաբաժանման ղեկավարի տեղակալի, կառուցվածքային ստորաբաժանման ավագ դատախազների և դատախազների (այսուհետ՝ ստորաբաժանման դատախազներ) միջև աշխատանքի բաժանում.»:

2) 7-րդ մասում «խախտումներ» բառը փոխարինել «դատախազին կարգապահական պատասխանատվության ենթարկելու առերևույթ հիմքեր» բառերով:

**Հոդված 5.** Օրենքի 23-րդ հոդվածի`

1. 3-րդ մասում «գլխավոր դատախազի կողմից նշանակվող գլխավոր դատախազի մեկ տեղակալ,» բառերից հետո ավելացնել «դատախազության կոլեգիայի կողմից նշանակվող» բառերով:
2. 5-րդ մասում ավելացնել հետևյալ բովանդակությամբ նոր պարբերություն.

«Հանձնաժողովների անդամի լիազորությունները վաղաժամկետ կարող են դադարեցվել ՀՀ գլխավոր դատախազի հրամանով՝ իր դիմումի հիման վրա կամ հանձնաժողովի նիստերից երկու և ավելի անգամ անընդմեջ անհարգելի պատճառով բացակայելու դեպքում: Հանձնաժողովների դատախազ անդամի լիազորությունները դադարեցվում են նաև այն դեպքում, երբ վերջինս ազատվում է դատախազի պաշտոնից կամ զբաղեցնում է դատախազի այնպիսի պաշտոն, որի պարագայում խախտվում է սույն հոդվածի 2-րդ և 3-րդ մասերով սահմանված պահանջները:»:

**Հոդված 6.** Օրենքի 25-րդ հոդվածը լրացնել հետևյալ բովանդակությամբ 3.1-րդ մասով.

«3.1 Կարգապահական վարույթ հարուցելու (ծառայողական քննություն անցկացնելու) առերևույթ հիմքեր հայտնաբերելու դեպքում դատախազը, իր լիազորություններն իրականացնելիս, կարող է դիմել հանրային ծառայության պաշտոն կամ հանրային պաշտոն զբաղեցնող անձի վերադասին կամ պետական կամ համայնքային ոչ առևտրային կազմակերպությունում աշխատանքային պայմանագրի հիման վրա աշխատող անձի գործատուին խախտում թույլ տված անձի նկատմամբ կարգապահական վարույթ հարուցելու (ծառայողական քննություն անցկացնելու) միջնորդությամբ: Կարգապահական վարույթի (ծառայողական քննության) ավարտից հետո մեկշաբաթյա ժամկետում համապատասխան պաշտոնատար անձը կամ իրավասու մարմինը պարտավոր է կարգապահական վարույթի (ծառայողական քննության) արդյունքների մասին մասին տեղեկացնել միջնորդությամբ դիմած դատախազին:»:

**Հոդված 7.** Օրենքի 27-րդ հոդվածի՝

1) 1-ին մասը շարադրել հետևյալ խմբագրությամբ.

«1. Դատախազները Հայաստանի Հանրապետության քրեական դատավարության օրենսգրքով սահմանված կարգով և իրենց լիազորությունների շրջանակներում պարտավոր են բողոքարկել այն դատական ակտերը, որոնք, իրենց կարծիքով, հիմնավոր չեն կամ ապօրինի են:»:

2) 6-րդ մասը շարադրել հետևյալ խմբագրությամբ.

«Պետական շահերին վերաբերող քաղաքացիական կամ վարչական այն գործով, որում դատախազությունը մասնակցություն չի ունեցել, օրինական ուժի մեջ մտած, ինչպես նաև օրինական ուժի մեջ չմտած դատական ակտը կարող է բողոքարկվել միայն այն դեպքում, եթե նշված գործով դատական ակտն ուժի մեջ է մտել ներգրավված պետական կամ տեղական ինքնակառավարման մարմնի կողմից դատական ակտը չբողոքարկելու հետևանքով, կամ դեռևս ուժի մեջ չի մտել, սակայն, ի պատասխան դատախազության հարցմանը, հայտնել է, որ չի բողոքարկելու համապատասխան դատական ակտը: Պետական կամ տեղական ինքնակառավարման մարմինը դատախազության՝ սույն մասով նախատեսված հարցմանը պարտավոր է պատասխանել հարցումն ստանալուց հետո` հնգօրյա ժամկետում: Այն դեպքում, երբ դատական ակտն ուժի մեջ է մտել ներգրավված պետական կամ տեղական ինքնակառավարման մարմնի կողմից դատական ակտը չբողոքարկելու արդյունքում, հարցման անհրաժեշտությունը բացակայում է:»:

**Հոդված 8.** Օրենքի 29-րդ հոդվածը շարադրել հետևյալ խմբագրությամբ.

«1. Դատախազի կողմից պետական (համայնքային) շահերի պաշտպանության հայց հարուցելն ընդգրկում է`

1) քաղաքացիական դատավարության կարգով պետության (համայնքի) գույքային և ոչ գույքային շահերի պաշտպանության հայցի հարուցումը.

2) վարչական դատավարության կարգով պետության (համայնքի) գույքային և ոչ գույքային շահերի պաշտպանության հայցի հարուցումը.

3) քրեական դատավարության կարգով հանցագործությամբ ուղղակիորեն պետությանը (համայնքին) պատճառված գույքային վնասի հատուցման հայցի հարուցումը.

4) «Ապօրինի ծագում ունեցող գույքի բռնագանձման մասին» Հայաստանի Հանրապետության օրենքի հիման վրա գույքի բռնագանձման հայցի հարուցումը:

2. Դատախազը պետական (համայնքային) շահերի պաշտպանության հայց հարուցում է հետևյալ բացառիկ դեպքերում, երբ՝

1) իր լիազորություններն իրականացնելիս հայտնաբերում է, որ պետական կամ տեղական ինքնակառավարման մարմինը, որին վերապահված է պետական (համայնքային) շահերի պաշտպանությանն առնչվող տվյալ հարցերով հայց ներկայացնելը, իրազեկ լինելով պետական կամ համայնքային շահերի խախտման փաստի մասին, դատախազի կողմից հայց ներկայացնելու առաջարկություն ստանալուց հետո ողջամիտ ժամկետում հայց չի ներկայացրել, կամ

2) պետական (համայնքային) շահերի խախտում է տեղի ունեցել այն հարցերով, որոնցով հայց ներկայացնելը օրենսդրությամբ վերապահված չէ որևէ պետական կամ տեղական ինքնակառավարման մարմնի.

3) «Ապօրինի ծագում ունեցող գույքի բռնագանձման մասին» Հայաստանի Հանրապետության օրենքի հիման վրա իրականացված ուսումնասիրության արդյունքներով առկա են գույքի բռնագանձման հայց հարուցելու հիմքեր:

3. Եթե դատախազը գտնում է, որ առկա են բավարար հիմքեր պետական (համայնքային) շահերի պաշտպանության հայց հարուցելու համար, ապա իրավունք ունի մինչև հայց հարուցելը նախազգուշացնելու պետական (համայնքային) շահերին վնաս հասցրած անձին վնասը կամովին հատուցելու մասին:

4. Սույն հոդվածի իմաստով` հայց հարուցելու իրավասությունն ընդգրկում է այն բոլոր իրավունքների ու պարտականությունների շրջանակը, որոնք դատավարական օրենքով վերապահված են հայցվորին: Որպես պատասխանող` դատախազը կարող է հանդես գալ միայն իր հարուցած` պետական շահերի պաշտպանության հայցի քննության շրջանակներում ներկայացված հակընդդեմ հայցերով:

5. «Պետական (համայնքային) շահերի պաշտպանության հայց հարուցելու բավարար հիմքերի առկայությունը կամ բացակայությունը պարզելու նպատակով դատախազն իրավունք ունի նախաձեռնել ուսումնասիրություն, որի շրջանակներում իրավունք ունի՝

1) պետական կամ տեղական ինքնակառավարման մարմիններից, բացառությամբ դատարանների, պետական կամ համայնքային, ինչպես նաև պետական կամ համայնքային մասնակցությամբ կազմակերպություններից պահանջելու և ստանալու ուսումնասիրություն իրականացնելու և հայց հարուցելու համար անհրաժեշտ իրավական ակտեր, փաստաթղթեր և այլ տեղեկություններ, այդ թվում՝ հարկային կամ մաքսային գաղտնիք համարվող տեղեկություններ, նախնական քննության տվյալներ.

2) ֆիզիկական և իրավաբանական անձանցից պահանջելու և ստանալու իրենց տիրապետության ներքո գտնվող տեղեկություններ և փաստաթղթեր, բացառությամբ նոտարական, բանկային, ապահովագրական կամ առևտրային գաղտնիք կազմող տեղեկությունների, «Արժեթղթերի շուկայի մասին» օրենքով սահմանված՝ Կենտրոնական դեպոզիտարիայի կողմից արժեթղթերի հետ կատարված գործարքների վերաբերյալ տեղեկությունների, վարկային տեղեկատվության կամ վարկային պատմության, գործով տեղեկություններ ունեցող անձանց հարցման ենթարկելու՝ անհրաժեշտ տեղեկատվություն ստանալու նպատակով՝ այդ մասին կազմելով արձանագրություն.

3) Հայաստանի Հանրապետության սահմաններից դուրս գտնվող պետական և համայնքային սեփականության, պետական կամ համայնքային բաժնեմասով կազմակերպությունների կամ ֆիզիկական անձանց վերաբերյալ տեղեկություններ ստանալու նպատակով օգտվելու անհրաժեշտ տվյալներ պարունակող առցանց բազաներից և տեղեկատվության տրամադրման խնդրանք ուղարկելու օտարերկրյա պետության իրավասու մարմիններին` Հայաստանի Հանրապետության վավերացված միջազգային պայմանագրերով կամ տվյալ պետության օրենսդրությամբ նախատեսված կարգով.

4) անվճար օգտվելու ծառայողական նպատակներով, այդ թվում՝ հրապարակման ոչ ենթակա, օգտագործվող տեղեկատվական տվյալների բազայից (այդ թվում՝ էլեկտրոնային).

5) պետական բյուջեով նախատեսված միջոցների հաշվին անհրաժեշտության դեպքում ներգրավելու համապատասխան մասնագետի կամ փորձագետի (մասնագիտացված փորձագիտական հաստատության):

6․ Դատախազը կարող է նախաձեռնել ուսումնասիրություն, եթե առկա են բավարար հիմքեր՝ կասկածելու, որ պետական կամ տեղական ինքնակառավարման մարմինների կողմից տրամադրված, այդ թվում՝ պաշտոնապես հրապարակված, ֆիզիկական կամ իրավաբանական անձանց կողմից տրամադրված կամ զանգվածային լրատվության միջոցների կողմից տարածված տեղեկատվությունում առկա են պետական (համայնքային) շահերի խախտման վերաբերյալ տվյալներ։

7․ Դատախազը նախաձեռնում է ուսումնասիրություն ներկայացված նյութերի հիման վրա կամ սեփական նախաձեռնությամբ, եթե առկա է ուսումնասիրություն սկսելու՝ սույն հոդվածով նախատեսված հիմքերից առնվազն մեկը։

8․ Երբ հավաքված նյութերով հնարավոր է ողջամտորեն եզրակացնել, որ առկա է պետական (համայնքային) շահերի խախտման փաստ, դատախազը սույն հոդվածով սահմանված կարգով հարուցում է պետական (համայնքային) շահերի պաշտպանության հայց։ Երբ հավաքված նյութերով հնարավոր չէ ողջամտորեն եզրակացնել, որ առկա է պետական (համայնքային) շահերի խախտման փաստ, դատախազը կազմում է ուսումնասիրությունն ավարտելու մասին տեղեկանք։ Նախաձեռնված ուսումնասիրության շրջանակներում իր լիազորություններն իրականացնելիս դատախազի կողմից ՀՀ քրեական օրեսգրքով արգելված արարքի առերևույթ առկայությունը հավաստող բավարար տվյալներ հայտնաբերելու դեպքում դատախազը պարտավոր է հարուցել քրեական գործ կամ նախաձեռնված ուսումնասիրության արդյունքներն ուղարկել քրեական վարույթն իրականացնող մարմիններին։

9. Սույն հոդվածի 5-րդ մասի 1-ին կետով սահմանված իրավական ակտերը, փաստաթղթերը և այլ տեղեկությունները համապատասխան մարմինները պարտավոր են դատախազին տրամադրել ողջամիտ ժամկետում:

10. Եթե սույն հոդվածի 5-րդ մասի 1-ին կետով նախատեսված մարմինները և կազմակերպությունները պետության գույքային շահերի պաշտպանության հայց են ներկայացնում դատարան, կամ նրանց դեմ պետության գույքային շահերին առնչվող հայց է ներկայացվում, որոնցով հայցագնի չափը գերազանցում է Հայաստանի Հանրապետության կառավարության սահմանած չափը, ապա այդ մարմինները և կազմակերպությունները հայցի և գործով կայացված դատական ակտի (բացառությամբ միջանկյալ դատական ակտի) մասին տեղեկատվություն են ներկայացնում գլխավոր դատախազություն՝ հայցադիմումը ներկայացնելուց (ստանալուց) կամ դատական ակտն ստանալուց հետո` հնգօրյա ժամկետում:

11. Եթե սույն հոդվածով սահմանված են այլ կարգավորումներ, քան «Ապօրինի ծագում ունեցող գույքի բռնագանձման մասին» Հայաստանի Հանրապետության օրենքով, ապա ապօրինի ծագում ունեցող գույքի բռնագանձման քաղաքացիական գործի հարուցումը և քննությունն իրականացվում են «Ապօրինի ծագում ունեցող գույքի բռնագանձման մասին» Հայաստանի Հանրապետության օրենքով սահմանված կարգով:»:

**Հոդված 9.** Օրենքի 30-րդ հոդվածի 5-րդ մասում «Հանցագործության» բառից հետո ավելացնել «և այլ իրավախախտումների» բառերը:

**Հոդված 10.** Օրենքի 32-րդ հոդվածի՝

1. 5-րդ մասը շարադրել հետևյալ խմբագրությամբ.

«5. Վերադաս դատախազը, կոնկրետ գործի բարդությամբ և մեծածավալությամբ պայմանավորված, կարող է ստեղծել դատախազական խումբ՝ դատախազության լիազորությունների իրականացումը հանձնարարելով մի քանի դատախազների և նշանակել դատախազական խմբի ղեկավար:  Դատախազական խմբի ղեկավարը կոնկրետ գործով դատախազական լիազորությունները իրականացնելիս հանդիսանում է վերադաս դատախազ դատախազական խմբի անդամների նկատմամբ:

Դատախազական խմբի ղեկավարի և անդամի լիազորությունները սահմանվում են Հայաստանի Հանրապետության քրեական դատավարության օրենսգրքով:»:

1. 7-րդ մասի առաջին նախադասությունից հանել «իր որոշմամբ» բառերը:
2. 7-րդ մասի 5-րդ կետում «նմանատիպ այլ դեպքերում» բառերից հետո ավելացնել «կամ» բառը:
3. 7-րդ մասը լրացնել հետևյալ բովանդակությամբ 6-րդ և 7-րդ կետերով.

«6) ստորադաս դատախազի աշխատանքային ծանրաբեռնվածության դեպքում՝ վերջինիս համաձայնությամբ կամ

7) Հայաստանի Հանրապետության դատախազության այլ ստորաբաժանում տեղափոխվելու դեպքում:»:

**Հոդված 11.** Օրենքի 33-րդ հոդվածի՝

1) 1-ին մասից հանել «22-ից» բառերը:

2) 2-րդ մասը ուժը կորցրած ճանաչել:

**Հոդված 12.** Օրենքը լրացնել հետևյալ բովանդակությամբ 33.1-րդ հոդվածով.

«**34.1**. **Դատախազների թեկնածությունների ցուցակում ընդգրկվելուն հավակնող անձին ներկայացվող պահանջները**

1. Դատախազների թեկնածությունների ցուցակը համալրելու նպատակով անցկացվող բաց մրցույթին կարող է մասնակցել 22-ից մինչև 63 տարեկան Հայաստանի Հանրապետության այն քաղաքացին, որը՝

1) Հայաստանի Հանրապետությունում ստացել է բակալավրի կամ դիպլոմավորված մասնագետի բարձրագույն իրավաբանական կրթության որակավորման աստիճան կամ նմանատիպ աստիճան է ձեռք բերել օտարերկրյա պետությունում, որի ճանաչումն ու համարժեքության հաստատումը Հայաստանի Հանրապետությունում իրականացվել են օրենքով սահմանված կարգով.

2) տիրապետում է հայերենին.

3) որի նկատմամբ չեն տարածվում սույն օրենքի 34-րդ հոդվածի 1-ին մասով սահմանված սահմանափակումները:

2. Ապօրինի ծագում ունեցող գույքի բռնագանձմանն ուղղված գործառույթներ իրականացնող դատախազների թեկնածությունների ցուցակում ընդգրկվելու համար մրցույթին կարող է մասնակցել առնվազն երկու տարվա իրավաբանի մասնագիտական աշխատանքային փորձ ունեցող անձը։»:

**Հոդված 13.** Օրենքի 34-րդ հոդվածի 1-ին մասի՝

1) 5-րդ կետում «դադարեցվել է,» բառերից հետո «կամ քրեական հետապնդում չի իրականացվել» բառերը հանել,

2) 8-րդ կետում «զրկվել է» բառը փոխարինել «զրկված է» բառով:»:

**Հոդված 14.** Օրենքի 37-րդ հոդվածը շարադրել հետևյալ խմբագրությամբ.

«**Հոդված 37. Դատախազությունում պաշտոնների դասակարգումը**

«1. Դատախազությունում պաշտոնները դասակարգվում են հետևյալ աստիճանակարգությամբ՝

1) գլխավոր դատախազ.

2) գլխավոր դատախազի տեղակալ, գլխավոր դատախազի՝ ապօրինի ծագում ունեցող գույքի բռնագանձման ոլորտը համակարգող տեղակալ, զինվորական դատախազ.

3) գլխավոր դատախազության կառուցվածքային ստորաբաժանման ղեկավար, Երևան քաղաքի դատախազ, զինվորական դատախազի տեղակալ.

4) գլխավոր դատախազության կառուցվածքային ստորաբաժանման ղեկավարի տեղակալ, Երևան քաղաքի դատախազի տեղակալ, Երևան քաղաքի վարչական շրջանի դատախազ, մարզի դատախազ, կայազորի զինվորական դատախազ, գլխավոր դատախազության ավագ դատախազ, զինվորական կենտրոնական դատախազության կառուցվածքային ստորաբաժանման ղեկավար.

5) գլխավոր դատախազության դատախազ, գլխավոր դատախազության կառուցվածքային ստորաբաժանումների ավագ դատախազներ, զինվորական կենտրոնական դատախազության ավագ դատախազ, Երևան քաղաքի վարչական շրջանների դատախազների տեղակալներ, մարզերի դատախազների տեղակալներ, կայազորների զինվորական դատախազների տեղակալներ,.

6) գլխավոր դատախազության կառուցվածքային ստորաբաժանումների դատախազներ, զինվորական կենտրոնական դատախազության կառուցվածքային ստորաբաժանման ավագ դատախազներ, Երևան քաղաքի դատախազության ավագ դատախազներ, զինվորական կենտրոնական դատախազության դատախազ.

7) Երևան քաղաքի դատախազության դատախազներ, Երևան քաղաքի վարչական շրջանների, մարզերի և կայազորների զինվորական դատախազությունների ավագ դատախազներ, զինվորական կենտրոնական դատախազության կառուցվածքային ստորաբաժանման դատախազներ,

8) Երևան քաղաքի վարչական շրջանների, մարզերի և կայազորների զինվորական դատախազությունների դատախազներ:»:

**Հոդված 15.** Օրենքի 39-րդ հոդվածում՝

1. «դատախազության առաջխաղացման ցուցակ» բառերը և դրանց հոլովաձևերը փոխարինել «դատախազների ծառայողական առաջխաղացման ցուցակ» բառերով և դրանց հոլովաձևերով:
2. 1-ին մասը շարադրել հետևյալ խմբագրությամբ.

«1. Դատախազների ծառայողական առաջխաղացման ցուցակներն են`

1) սույն օրենքի 37-րդ հոդվածի 1-ին մասի 3-րդ կետով սահմանված պաշտոններում նշանակվելու համար առաջխաղացման ցուցակ.

2) սույն օրենքի 37-րդ հոդվածի 1-ին մասի 4-րդ կետով սահմանված պաշտոններում նշանակվելու համար առաջխաղացման ցուցակ.

3) սույն օրենքի 37-րդ հոդվածի 1-ին մասի 5-րդ կետով սահմանված պաշտոններում նշանակվելու համար առաջխաղացման ցուցակ:

4) սույն օրենքի 37-րդ հոդվածի 1-ին մասի 6-րդ կետով սահմանված պաշտոններում նշանակվելու համար առաջխաղացման ցուցակ:

5) սույն օրենքի 37-րդ հոդվածի 1-ին մասի 7-րդ կետով սահմանված պաշտոններում նշանակվելու համար առաջխաղացման ցուցակ:»:

3. 2-րդ մասի 2-րդ կետը շարադրել հետևյալ խմբագրությամբ.

«2) արտահերթ կարգով, երբ գլխավոր դատախազն առաջարկություն է ներկայացնում որակավորման հանձնաժողով` դատախազին սույն հոդվածի 1-ին մասի 1-3-րդ կետերով նախատեսված դատախազների առաջխաղացման որևէ ցուցակում ընդգրկելու վերաբերյալ` ներկայացնելով գլխավոր դատախազի կամ գլխավոր դատախազի՝ ոլորտը համակարգող տեղակալի տված համապատասխան գնահատագիր: Դատախազն ընդգրկվում է դատախազների ծառայողական առաջխաղացման ցուցակում որակավորման հանձնաժողովի դրական եզրակացության դեպքում:

Սույն հոդվածի 1-ին մասի 4-5-րդ կետերով նախատեսված դատախազների առաջխաղացման որևէ ցուցակում դատախազն ընդգրկվում է իր անմիջական վերադասի պատճառաբանված զեկուցագրի հիման վրա՝ գլխավոր դատախազի հրամանով:»:

1. Լրացնել նոր՝ 5.1-րդ և 5.2-րդ կետեր հետևյալ բովանդակությամբ.

«5.1. Սույն հոդվածի 1-ին մասի 4-րդ կետով սահմանված` դատախազության առաջխաղացման ցուցակում կարող է ընդգրկվել սույն օրենքի 38-րդ հոդվածի 9-րդ մասով սահմանված ուսումնառությունից ազատված անձը կամ վերջին հինգ տարվա ընթացքում սույն օրենքի 37-րդ հոդվածի 1-ին մասի 7-րդ կետով սահմանված պաշտոնում առնվազն մեկ տարի աշխատած անձը կամ վերջին 10 տարվա ընթացքում առնվազն երկու տարի դատախազ աշխատած անձը, որը չունի կարգապահական տույժ:

* 1. Սույն հոդվածի 1-ին մասի 5-րդ կետով սահմանված` դատախազության առաջխաղացման ցուցակում կարող է ընդգրկվել սույն օրենքի 38-րդ հոդվածի 9-րդ մասով սահմանված ուսումնառությունից ազատված անձը կամ վերջին հինգ տարվա ընթացքում սույն օրենքի 37-րդ հոդվածի 1-ին մասի 8-րդ կետով սահմանված պաշտոնում առնվազն վեց ամիս աշխատած անձը կամ վերջին 10 տարվա ընթացքում առնվազն մեկ տարի դատախազ աշխատած անձը, որը չունի կարգապահական տույժ:»:

**Հոդված 16.** Օրենքի 42-րդ հոդվածում

1. 2-րդ մասում «4-5-րդ» բառերը փոխարինել «4-7-րդ» բառերով, իսկ «2-րդ և 3-րդ» բառերը՝ «2-րդ, 3-րդ, 4-րդ և 5-րդ» բառերով:

 2. 3-րդ մասում «6-րդ կետով» բառը փոխարինել «8-րդ կետով» բառերով:

**Հոդված 17.** Օրենքի 43-րդ հոդվածի 2-րդ մասում՝

1. «իր պաշտոնը ստանձնում է» բառերը հանել,
2. «տրված հետևյալ երդմամբ» բառերը փոխարինել «տալիս է հետևյալ երդումը» բառերով:

**Հոդված 18.** Օրենքի 45-րդ հոդվածում

1. 5-րդ մասում «երկրորդ դասի խորհրդականի» բառերը փոխարինել «առաջին դասի խորհրդականի» բառերով:
2. 6-րդ մասում «դասային աստիճանն է» բառերից հետո լրացնել «իսկ ստորին սահմանը՝ երկրորդ դասի խորհրդականի դասային աստիճանը:» բառերը:
3. Լրացնել նոր՝ 6.1-րդ մաս հետևյալ բովանդակությամբ.

«6.1. Սույն օրենքի 37-րդ հոդվածի 1-ին մասի 7-րդ և 8-րդ կետերով սահմանված պաշտոնին համապատասխանող դասային աստիճանի վերին սահմանը արդարադատության երրորդ դասի խորհրդականի դասային աստիճանն է, իսկ ստորին սահմանը՝ երկրորդ դասի խորհրդականի դասային աստիճանը:»:

**Հոդված 19.** Օրենքի 50-րդ հոդվածի 3-րդ մասը շարադրել հետևյալ խմբագրությամբ.

«3. Դատախազի արտահերթ ատեստավորումը կարող է անցկացվել դատախազի պաշտոն զբաղեցնելուց, հերթական կամ արտահերթ ատեստավորումից առնվազն մեկ տարի հետո:»:

**Հոդված 20.** Օրենքի 60-րդ հոդվածի 1-ին մասը լրացնել հետևյալ բովանդակությամբ նոր պարբերությամբ.

«Դատախազը կարող է փոխադրվել սույն օրենքի 37-րդ հոդվածի 1-ին մասով նախատեսված ավելի բարձր աստիճանակարգություն ունեցող պաշտոնի ՀՀ գլխավոր դատախազի հրամանով՝ սույն օրենքով սահմանված կարգով»:

**Հոդված 21.** Օրենքի 62-րդ հոդվածի 1-ին մասի 13-րդ կետում «դադարեցնելը» բառից հետո «կամ քրեական հետապնդում չիրականացնելը» բառերը հանել:

**Հոդված 22.** Օրենքի 63-րդ հոդվածի 2-րդ մասի 7-րդ կետում «դադարեցնելը» բառից հետո «կամ քրեական հետապնդում չիրականացնելը» բառերը հանել:

**Հոդված 23.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

Սույն օրենքն ուժի մեջ մտնելուց հետո դատախազների դասային աստիճանները համապատասխանեցվում են սույն օրենքով սահմանված կարգավորումներին, բացառությամբ այն դեպքերի, երբ նման համապատասխանեցման արդյունքում դատախազին արդեն իսկ շնորհված դասային աստիճանը ենթակա կլինի իջեցման: